b'\n_START_ARTICLE_\nJosip Bombelles\n_START_PARAGRAPH_\nJosip Bombelles (1894. \xe2\x88\x92 sabirni logor Jasenovac ili sabirni logor Stara Gradi\xc5\xa1ka, o\xc5\xbeujka 1942.), hrvatski grof i diplomat. Rodom iz hrvatske plemi\xc4\x87ke obitelji Bombellesa. Otac je Josepha Bombellesa, poznatog hrvatskog ekonomista._NEWLINE_Sin je grofa Marka Bombellesa mla\xc4\x91eg iz njegovog prvog braka. Josipova mati je grofica Marija Salm-Reiferscheid\xe2\x80\x93Reitz.\n_START_SECTION_\n\xc5\xbdivotopis\n_START_PARAGRAPH_\nRodio se je 1894. godine. Srednje \xc5\xa1kolovanje imao je u Vara\xc5\xbedinu, gdje je poha\xc4\x91ao gimnaziju. Va\xc5\xbena je osoba u hrvatskoj gospodarskoj povijesti. 1914. je godine sudionikom osnivanja prvog hrvatskog poduze\xc4\x87a za proizvodnju filmova Croatia u Zagrebu, \xc4\x8diji je bio jedan od vlasnika. Osim \xc5\xa1to je vodio obiteljsku ba\xc5\xa1tinu, nastojao je pro\xc5\xa1iriti posjede pa je kupio dvorac Klenovnik, kojem je bio vlasnikom samo tri godine. Ve\xc4\x87 1925. prodao ga je zagreba\xc4\x8dkom Sredi\xc5\xa1njem uredu za osiguranje radnika._NEWLINE_Sura\xc4\x91ivao je s bogatim industrijalcima Amadeom i Alfredom Carnelutima, istaknutim HSS-ovcima._NEWLINE_Kao i otac, pridonio je hrvatskom automobilizmu. Pionir je u nekim poljima, \xc5\xa1to je razvidno iz njegova rada iz 1930. o alkoholu kao pogonskom gorivu za eksplozivne motore._NEWLINE_Josip Bombelles bio je diplomat. Po nekim izvorima bio je slobodni zidar, a prema Bogdanu Krizmanu dou\xc5\xa1nik jugoslavenskog kneza Pavla Kara\xc4\x91or\xc4\x91evi\xc4\x87a. Bio je u slu\xc5\xbebi glavnog sto\xc5\xbeera jugoslavenskih vojnih snaga. Imao je i englesko dr\xc5\xbeavljanstvo, jer je to imao pravo kao potomak aristokrata Henryja-Francoisa Bombellesa. Bio je vi\xc5\xa1estruki obavje\xc5\xa1tajac, a putovao je po Europi s engleskom putovnicom. Engleska ga je anga\xc5\xbeirala u (neuspjeloj) zada\xc4\x87i sprje\xc4\x8davanja ostvarenja savezni\xc5\xa1tva izme\xc4\x91u Njema\xc4\x8dke i Italije. Zbog neuspjelosti zada\xc4\x87e bio je osoba koja je imala neugodne spoznaje koje nisu odgovarale ni Cianu (kojem se predstavljao kao Ma\xc4\x8dekov izaslanik) niti Paveli\xc4\x87u._NEWLINE_Smaknut je najvjerojatnije u sabirnom logoru u Jasenovcu (drugi izvori navode da je smaknut u Staroj Gradi\xc5\xa1ci), jer je pao u nemilost Ciana i poglavnika Paveli\xc4\x87a, premda je posredovao u kontaktu (23. sije\xc4\x8dnja 1940.) Ciana i Paveli\xc4\x87a u stvaranju plana o podizanju ustanka i, uz pomo\xc4\x87 Italije, odcjepljenja od Beograda. Bombelles se je zanosio da \xc4\x87e u\xc4\x87i u budu\xc4\x87u hrvatsku vladu i biti ministar financija. Politi\xc4\x8dke su se okolnosti okrenule, te Italija odustaje od planova s Paveli\xc4\x87em. Paveli\xc4\x87 ve\xc4\x87 svibnja 1940. daje do znanja da zna da je Josip Bombelles pla\xc4\x87enik Beograda, "te da \xc4\x87e na sebi osjetiti nemilosrdnost usta\xc5\xa1kog zakona". Prijetnje Bombellesu su se ostvarile. Iste 1940. godine na Gup\xc4\x8devoj zvijezdi usta\xc5\xa1e su izveli neuspje\xc5\xa1ni atentat na nj. Atentatori su bili Bo\xc5\xbeidar Cerovski i Viktor Tomi\xc4\x87, \xc4\x8dlanovi tajne organizacije Matija Gubec. _NEWLINE_Bombelles je progla\xc5\xa1enje NDH do\xc4\x8dekao u Zagrebu. Odmah po dolasku usta\xc5\xa1a na vlast, uhi\xc4\x87en je u Zagrebu, te zatvoren u logoru u Staroj Gradi\xc5\xa1ci, gdje je ubijen o\xc5\xbeujka 1942. godine.  Supruga s kojom je dobio nevjen\xc4\x8danog sina Josepha i sin Joseph pre\xc5\xbeivjeli su rat, no jugokomunisti\xc4\x8dki re\xc5\xbeim im je nacionalizacijom oduzeo obiteljska imanja koja su bili prisiljeni napustiti._NEWLINE_Josipova polusestra Fernandina d\'Ansemburg brinula se o obiteljskom posjedu nakon njegove smrti 1942. godine.\n_START_SECTION_\nZanimljivosti\n_START_PARAGRAPH_\nGlumio je lik Sini\xc5\xa1e u filmu o Gri\xc4\x8dkoj vje\xc5\xa1tici.'